b'\n_START_ARTICLE_\nLietuvos\xe2\x80\x93Moldovos santykiai\n_START_PARAGRAPH_\nTarptautiniai Lietuvos\xe2\x80\x93Moldovos santykiai oficialiai u\xc5\xbemegzti 1992 m. liepos 8 d., ta\xc4\x8diau de facto prasid\xc4\x97jo jau pirmaisiais nepriklausomyb\xc4\x97s m\xc4\x97nesiais, tuometei Moldavijos TSR pirmai pripa\xc5\xbeinus Lietuvos nepriklausomyb\xc4\x99 dar 1990 m. gegu\xc5\xbe\xc4\x97s 31 d. Lietuva savo \xc5\xa1alies ambasad\xc4\x85 turi Ki\xc5\xa1iniove bei garb\xc4\x97s konsulat\xc4\x85 Belcyje, tuo tarpu Moldovos ambasada yra \xc4\xafsik\xc5\xabrusi Vilniuje ir vienas Lietuvos konsulatas \xe2\x80\x93 Marijampol\xc4\x97je.\n_START_SECTION_\nIstorija\n_START_PARAGRAPH_\nMoldovos ir Lietuvos santykiai siekia Lietuvos Did\xc5\xbeiosios Kunigaik\xc5\xa1tyst\xc4\x97s laikus. 1939 m. abi \xc5\xa1alys (Moldova iki tol buvo Rumunijos dalis Besarabija) tapo Molotovo-Ribentropo akto, padalijusio Europ\xc4\x85, aukomis ir 1940 m. buvo okupuotos TSRS. B\xc5\xabtent TSRS okupacijos metais vyko intensyviausia migracija i\xc5\xa1 tuomet\xc4\x97s Moldavijos \xc4\xaf Lietuv\xc4\x85 ir atvirk\xc5\xa1\xc4\x8diai.\n_START_SECTION_\nSantyki\xc5\xb3 istorija 1989-dabar\n_START_PARAGRAPH_\n1990 m. vasario-kovo m\xc4\x97n. Moldavijos TSR vykusiuose pirmuose rinkimuose \xc4\xaf Auk\xc5\xa1\xc4\x8diausi\xc4\x85 Taryb\xc4\x85, kuriuose dalyvavo ir ne komunist\xc5\xb3 partijos kandidatai, daugum\xc4\x85 bals\xc5\xb3 gavo nepriklausomyb\xc4\x97s siekiantis Moldavijos liaudies frontas. Lietuvai tapus pirm\xc4\x85ja nepriklausomyb\xc4\x99 nuo TSRS paskelbusia tarybine respublika, Moldavijos TSR Auk\xc5\xa1\xc4\x8diausioji Taryba tapo pirmoji, pripa\xc5\xbeinusi Lietuvos valstybingum\xc4\x85 dar 1990 m. gegu\xc5\xbe\xc4\x97s 31 d., pati vis dar b\xc5\xabdama TSRS sud\xc4\x97tyje (d\xc4\x97l to jau kit\xc4\x85 dien\xc4\x85 Soviet\xc5\xb3 S\xc4\x85jungos Auk\xc5\xa1\xc4\x8diausioji Taryba pri\xc4\x97m\xc4\x97 nutarim\xc4\x85, kad toks Ki\xc5\xa1iniovo sprendimas yra niekinis._NEWLINE_Abiems \xc5\xa1alims tapus nepriklausomoms Lietuvos ir Moldovos santykiai vyst\xc4\x97si ir apib\xc5\xabdintini kaip geri. Lietuva didel\xc4\x99 dal\xc4\xaf savo vystomojo bendradarbiavimo l\xc4\x97\xc5\xa1\xc5\xb3 skyr\xc4\x97 Moldovai, buvo viena entuziastingiausi\xc5\xb3 Moldovos ir ES asociacijos sutart\xc4\xaf palaikan\xc4\x8di\xc5\xb3 ES valstybi\xc5\xb3._NEWLINE_Seime veikia Tarpparlamentini\xc5\xb3 ry\xc5\xa1i\xc5\xb3 su Moldovos Respublika grup\xc4\x97, sudaryta i\xc5\xa1 14 nari\xc5\xb3 (dabartinis pirmininkas - Valerijus Simulik)._NEWLINE_2011 m. gyventoj\xc5\xb3 sura\xc5\xa1ymo duomenimis, Lietuvoje gyvena 540 moldav\xc5\xb3 tautyb\xc4\x99 nurod\xc5\xbeiusi\xc5\xb3 asmen\xc5\xb3 (ir 77 rumunai). Nuo 1989 m. Lietuvoje veikia Lietuvos rumun\xc5\xb3 (ir moldav\xc5\xb3) kult\xc5\xabros bendrija \xe2\x80\x9eDa\xc4\x8dija\xe2\x80\x9c. Moldavijoje taip pat gyvena gan gausi Moldovos lietuvi\xc5\xb3 bendruomen\xc4\x97. Ki\xc5\xa1iniove gim\xc4\x97 garsi lietuvi\xc5\xb3 aktyvist\xc4\x97 Emilija Jasmantait\xc4\x97-Vilei\xc5\xa1ien\xc4\x97.'